b'\n_START_ARTICLE_\nViktor Coti\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nObiskoval je ni\xc5\xbejo realko v Idriji, od 1908 je na Dunaju \xc5\xa1tudiral na slikarski akademiji pri Rudolfu Bacherju. Potoval je po Italiji, slu\xc5\xbeboval kot u\xc4\x8ditelj risanja na gimnaziji v Zadru, od 1919 na realki v Mariboru, kjer je 1919 ustanovil umetnostni klub\xc2\xa0\xc2\xbbIvan Grohar\xc2\xab\xc2\xa0in priredil prvo umetni\xc5\xa1ko razstavo v tem mestu ter od 1933-1950 v Ljubljani. Kot scenograf je delal v Trstu in Mariboru. Znan pa je tudi kot slikar-realist, ki je ustvarjal v olju, akvarelu in lesorezu krajine in portrete. Ukvarjal pa se je tudi z ilustracijo in restavriranjem. Razstavljal je v Zadru, Trstu, Gorici, Ljubljani, Mariboru, na Dunaju, v Leobnu in Hodon\xc3\xadnu (\xc4\x8ce\xc5\xa1ka). Coti\xc4\x8d je bil slikar realist s prvinami impresionizma, secesije in barvnega ekspresionizma._NEWLINE_11. aprila 1930 je sodeloval na posvetovanju izvedencev o izboru lokacije za postavitev pravoslavne cerkve v Mariboru, kjer se je zavzel proti njeni gradnji na takratnem Jugoslovanskem trgu; pravoslavno cerkev so pozneje kljub temu zgradili na tej lokaciji, vendar \xc5\xbee spomladi 1941 tudi spet poru\xc5\xa1ili.'